Kegyelem nektek és békesség Istentől a mi Atyánktól és az Úr Jézus Krisztustól! Ámen
Mk 10, 13-16
Kisgyermekeket vittek hozzá, hogy megérintse őket, a tanítványok azonban rájuk szóltak. Amikor ezt Jézus észrevette, megharagudott, és így szólt hozzájuk: Engedjétek hozzám jönni a kisgyermekeket, és ne akadályozzátok őket, mert ilyeneké az Isten országa. Bizony mondom nektek: aki nem úgy fogadja az Isten országát, mint egy kisgyermek, semmiképpen sem megy be oda. Ekkor átölelte és kezét rájuk téve megáldotta őket.
Isten bízó gyermekei!
Először a gyerekekhez lenne egy kérdésem:
Mik szeretnétek lenni, ha majd felnőtök?
Amíg most szól az igehirdetés, kérlek rajzoljátok le bátran itt elől! Lehet orvos, focista, tanító, állatorvos, pék, rendőr, fodrász, tűzoltó, YouTuber… bármi.
A végén majd megmutatjátok nekünk.
Addig pedig hadd áruljak el valamit magamról.
Én, amikor körülbelül ennyi idős voltam, mint ti, teljesen biztos voltam benne, hogy építészmérnök leszek.
Házakat akartam tervezni.
Imádtam elképzelni, hogy egy üres papírból egyszer csak valódi otthon lesz. Legóból is rengeteg építettem.
Volt egy gyermeki álmom. Csak egyetlen dolgot nem tudtam: hogyan jutok el odáig?
Nem tudtam, milyen tantárgyak kellenek hozzá.
Nem tudtam, milyen egyetem vezet oda.
Nem tudtam, hogy egyáltalán valóban ehhez kaptam-e erősségeket.
Egyszerűen csak hittem benne.
Ma pedig itt állok előttetek. Nem lettem építészmérnök. És nem szeretném azt mondani, hogy Isten "közbeszólt", vagy elvette ezt az álmomat, mert nem ezt érzem!
Egyszerűen az évek során kiderült, hogy azok a talentumok, amelyeket kaptam, másfelé vezetnek és öröm volt végig járnom ezt az utat, bár ezt még az általános iskola végén se gondoltam volna, sőt…
De lelkész lettem. És tudjátok, mi az érdekes?
Isten mégis adott valamit abból a régi vágyból.
Ma is házat építhetek. Nem téglából, acélból, vagy fából ez igaz. Hanem az egyházat.
A Krisztus közösségét.
Sőt, most, amikor a templomunk teljes tetőszerkezete megújul, még az is előfordul, hogy egészen szó szerint is közel kerültem egy ház építéséhez, úgyhogy mondhatjuk, hogy nem lehet panaszom, tanulás nélkül is megkaptam, amire vágytam…
De tény nem mindig úgy alakulnak a dolgok, ahogy várjuk, vagy reméljük és Isten sokszor nem ugyanazt adja, amit elképzelünk. Hanem sokkal mélyebben teljesíti be azt.
Azt hiszem, mindannyian így indulunk el. Erről énekeljük azt a régi énekünkben: "Sok vággyal kezdtem a vándorlást..."
Igen. Gyermekként mindenki szeretne valami, vagy valamilyen lenni. Erős, gazdag, híres. Orvos, tanár, ügyvéd, focista, YouTuber…
És ezekkel nincs is semmi baj. Isten nem neveti ki a gyermeki álmokat. De ahogy telnek az évek, egyszer csak megtanuljuk az énekünk folytatását is: "De most már szívem nem óhajt mást: Haza vágyom."
Mert egyszer csak rájövünk, hogy nem az a legfontosabb kérdés, hogy mi lesz belőlünk. Hanem hogy kihez tartozunk.
A mai evangéliumban pedig Jézus erről beszél.
És milyen különösen kezdődik ez a történet! Azt olvastuk: Jézus megharagudott.
Nem sokszor olvassuk ezt róla. Miért haragszik?
Mert valakik útját állják azoknak, akik hozzá szeretnének menni. A tanítványok biztosan jót akartak, talán úgy gondolták, Jézusnak fontosabb dolga is van. Hiszen ő a Mester, a Messiás.
Majd, ha ezek a gyerekek felnőnek. Majd, ha komolyabbak lesznek. Majd, ha jobban értik a hitet. Majd akkor jöjjenek…
Jézus pedig azt mondja: Nem! Engedjétek hozzám jönni őket!
És szerintem ez ma is ugyanúgy hangzik. Nekünk sem azt mondja: Majd, ha konfirmálsz. Majd, ha mindent értesz. Majd, ha nem lesznek kérdéseid. Majd, ha elég jó ember leszel.
Hanem, hogy: Gyere most. Úgy, ahogy vagy.
És itt érkezünk a történet legfontosabb kérdéséhez: Miért pont a gyermekeket állítja elénk példának?
Sokan azt mondják, mert aranyosak, cuki ez a kép. Mások szerint azért, mert ártatlanok. Megint mások szerint azért, mert bennük van a jövő. De Jézus egyikről sem beszél.
A gyermekek sem bűntelenek - ezt minden szülő mosolyogva meg tudná erősíteni.
És nem is attól példák, hogy kicsik és jól mutatnak a közös fotón.
Hanem azért kerülnek középpontba, mert tudnak bízni.
Egészen. Őszintén. Teljes szívvel.
A gyermek kérdez, nem fél kérdezni.
A gyermek sír, nem szégyelli, nem tabu neki.
A gyermek örül: harsányan, lelkesen és nem tűnődik, hogy illik-e.
A gyermek elesik. És nem azon gondolkodik, vajon megérdemli-e, hogy felemeljék, vagy hogy lehet-e a gyengeség jelét mutatni.
Hanem odafut ahhoz, akiben bízik. Ez az a hit, amelyet Jézus példának állít. Nem a gyermeteg hit, hanem a gyermeki, a tiszta, csupasz hit, ami nem akarja takargatni, vagy másnak mutatni magát, mint ami.
És milyen könnyen elveszítjük ezt a nyitott szívű, feltétel nélkül bízó hitet.
Hasonló ez a Kis Herceg elején leírtakhoz is:
„Hatéves koromban egy könyvben, mely az őserdőről szólt, és Igaz Történetek volt a címe, láttam egy nagyszerű képet. Óriáskígyót ábrázolt, amint egy vadállatot nyel el. Tessék, itt a rajz másolata. – itt lerajtolja kígyót, amint épp bekapna egy kisállatot -.
A könyvben ez állt: "Az óriáskígyó egészben, rágás nélkül nyeli le zsákmányát. Utána moccanni sem bír, és az emésztés hat hónapját végigalussza."
Akkoriban sokat tűnődtem a dzsungelek kalandjain, és egy színes ceruzával nekem is sikerült megrajzolnom első rajzomat. Az 1. számút. Ilyesformán: - itt lerazjol egy kígyót, ami egy púpos csőnek tűnik -.
Remekművemet megmutattam a fölnőtteknek, és megkérdeztem őket, nem félnek-e tőle.
- Miért kellene félni egy kalaptól? - válaszolták.
Az én rajzom azonban nem kalapot ábrázolt. Óriáskígyót ábrázolt, amint épp egy elefántot emészt. Erre lerajzoltam az óriáskígyót belülről is, hogy a fölnőttek megérthessék, miről van szó. Mert nekik mindig mindent meg kell magyarázni. Ez a 2. számú rajz ilyesforma volt:
· itt lerajzol egy kígyót, amiben látható egy teljes, nagy elefánt -
Most aztán a fölnőttek azt ajánlották, ne rajzoljak többé óriáskígyót se nyitva, se csukva, hanem inkább foglalkozzam földrajzzal, történelemmel, számtannal és nyelvtannal. Így mondtam le hatéves koromban nagyszerű festői pályafutásomról. Kedvemet szegte 1. és 2. számú rajzom kudarca. A nagyok semmit sem értenek meg maguktól, a gyerekek pedig belefáradnak, hogy örökös-örökké magyarázgassanak nekik.
Át tudjuk élni ezt a jelenetet mind és nem is csak gyerekkori élményekból. Felnőttként is sokszor, sokan próbálják letörni a lelkesedésünket, vagy a bízó hitet porrá kritizálni, vagy épp cinikusan álomnak titulálni. Minél idősebbek leszünk, annál több lesz az ilyen csalódást okozó reakció, amit megtapasztalunk.
Mivel egyre több lesz az előítélet. Egyre több lesz a gyanakvás. Egyre több lesz a "mi mindig így csináltuk". Egyre több lesz a törvény. És egyre kevesebb a bizalom és az élő remény.
A tanítványok is így jártak. Már régen követték Jézust. Azt hitték, tudják, hogyan működik Isten országa. Pedig éppen elfelejtették.
A farizeusok is kívülről ismerték az Írást. Csak a szívük keményedett meg. 
Jézus viszont nem szabályrendszert adott, hanem önmagát. 
Nem feltételeket hirdetett, hanem kegyelmet.
Nem elvárásokat adott elénk, hanem keresztet és megváltást.
Ezért jutnak eszembe a boldogmondások, hogy a mi figyelmünk, a mi gondolataink ne tévedjenek el! Jézus mondja, tanítja nekünk ma is:
Boldogok a lelki szegények, mert övék a mennyek országa. Boldogok, akik sírnak, mert ők megvigasztaltatnak. Boldogok a szelídek, mert ők öröklik a földet. Boldogok, akik éheznek és szomjaznak az igazságra, mert ők megelégíttetnek. Boldogok az irgalmasok, mert ők irgalmasságot nyernek. Boldogok a tiszta szívűek, mert ők meglátják Istent. Boldogok, akik békét teremtenek, mert ők Isten fiainak neveztetnek.
Amikor ezeket hallom, mindig egy kisgyermek jut eszembe.
Nem azért, mert tökéletes, hanem mert még tud segítséget kérni. Még tud bízni. Még tud bele kapaszkodni másba és nem elhinni azt, amit az okos felnőttek sokszor a hétköznapokban, hogy a székre felállva elég a saját fülükbe kapaszkodni, mert akkor nem eshetnek le, hiszen ők kapaszkodnak…
Pedig talán éppen ez az egyszerű hit, bizalom az, ami valóban mindent megváltoztatna a világban is! Nézzünk csak körbe magunk körül!
Hónapok óta arról beszélünk, mennyire kiszáradt a föld. Milyen kevés az eső. Ahol nincs víz, ott előbb-utóbb minden megkeményedik. A talaj kirepedezik. A növény elszárad. Nem terem gyümölcsöt.
Pontosan ilyen lesz a hitünk is.
Ha elfogy belőle Krisztus élő vize, az élő hit, az őszinte bizalom, akkor megkeményedik a szívünk. Kirepedeznek a kapcsolataink és eltűnik az egység.
És végül kiégünk, teljesen terméketlenné válik az életünk, nem lesz ott a szeretet gyümölcsei sem.
Jézus azonban ma is ugyanazt teszi, mint ott. Átölel. Megáld. Életet ad. Ő az élő víz.
Kedves Gyerekek! Lassan elkészültek a rajzok.
Mutassátok meg kérlek nekünk!
Lehet, hogy lesz köztetek orvos, tanár, asztalos, focista. Lehet, hogy valaki egészen más lesz, mint amit most lerajzolt. Én sem építészmérnök lettem. De egy dolgot biztosan tudok.
Jézus ma is ugyanazzal a szeretettel néz rátok, mint a születésetekkor és ahogy 10 – 25 – 50 év múlva is fog.
Átölel benneteket. Megáld benneteket. És példaként állít benneteket elénk is.
Nem azért, mert ti vagytok a legügyesebbek. Hanem mert még tudtok őszintén bízni. Ne veszítsétek el ezt! És mi, felnőttek, próbáljuk újra megtanulni tőletek.
Most pedig hamarosan az Úr asztalához készülünk. Az úrvacsorában sem a mi teljesítményünket ünnepeljük. Hanem azt, hogy Krisztus hív. Aki átölelte azokat a gyermekeket, ma is kitárja a karját. Nem azt kérdezi, mennyire vagy okos. Nem azt kérdezi, mennyire vagy sikeres. Nem azt kérdezi, méltó vagy-e.
Hanem ma is, neked is azt mondja: Gyere!
Fogadd el a kegyelmet! Fogadd el az áldást!
Fogadd el az életet! Menj hozzá olyan bizalommal, ahogyan azok a gyermekek mentek. Mert valóban ilyeneké az Isten országa. Ámen.

